
VAGYONKEZELÉSI szerződés


amely létrejött 

Martfű Város Önkormányzata

székhelye: 5435 Martfű, Szent István tér 1.
képviseli: Dr. Papp Antal polgármester
törzsszáma: 733018
adóigazgatási azonosító száma: 15733012-2-16
bankszámlaszáma: 10700309-66893729-51100005
statisztikai számjele: 15733012-8411-321-16
mint Vagyonkezelésbe adó (a továbbiakban: Önkormányzat), 

a fenntartó Innovációs és Technológiai Minisztérium nevében és képviseletében eljáró

Nemzeti Szakképzési és Felnőttképzési Hivatal
székhelye: 1089 Budapest, Kálvária tér 7.
képviseli: Kucsák László elnök
adószáma: 15830731-2-42

ÁHTI azonosítója: 347906

statisztikai számjele: 15830731-8412-312-01

mint Ellenjegyző (a továbbiakban: Ellenjegyző)
a Szolnoki Szolgáltatási Szakképzési Centrum

székhelye: 5000 Szolnok, Béla király utca 4.
képviseli: Kalmár Andrea főigazgató
adóigazgatási azonosító száma: 15832197-2-16
ÁHTI azonosítója: 354784
statisztikai számjele: 15832197-8532-312-16
mint Vagyonkezelésbe vevő (a továbbiakban: Centrum) 

(a továbbiakban együtt: Felek) között alulírott helyen és napon a következő feltételekkel:

Előzmények
1. A Klebelsberg Intézményfenntartó Központ (a továbbiakban: KLIK) fenntartásában működő egyes szakképző intézmények átadásáról, valamint egyes kormányrendeleteknek a szakképzés intézményrendszerének átalakításával összefüggő módosításáról szóló 146/2015. (VI. 12.) Korm. rendelet (a továbbiakban: Rendelet) alapján a köznevelési feladatok hatékonyabb ellátása céljából – a KLIK-ből a Rendelet szabályai értelmében kivált köznevelési intézményekből – szakképzési centrumok jöttek létre.

2. A nemzeti köznevelésről szóló 2011. évi CXC. törvény (a továbbiakban: Nkt.) 74. § (1) bekezdése alapján az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról. A Rendelet 1. § értelmében a KLIK-ből kiválással érintett köznevelési intézményből a szakképzésért és felnőttképzésért felelős miniszter a költségvetési szerv alapítására vonatkozószabályok szerint szakképzési centrumokat alapított. A közfeladat átvételére 2015. július 1-jével került sor. Az átalakítás tekintetében a KLIK jogutódja a szakképzési centrum. 

3. Az Nkt. 74. § (4) bekezdése értelmében a szakképzési centrum feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a szakképzési centrumot ingyenes vagyonkezelői jog illeti meg mindaddig, amíg a köznevelési közfeladat a tankerületi központ vagy a szakképzési centrum részéről történő ellátása az adott ingatlanban meg nem szűnik. A szakképzési centrum ingyenes vagyonkezelői jogának fennállása alatt a köznevelési intézmény feladatainak ellátását szolgáló ingatlan és ingó vagyont a települési önkormányzat nem idegenítheti el, nem terhelheti meg, bérbe nem adhatja. 
4. A szakképzésről szóló 2011. évi CLXXXVII. törvény (a továbbiakban: Sztv.) 92/B. § (4) bekezdése értelmében a szakképzési centrumok által 2015. július 1-jével átvenni rendelt közfeladatok ellátását szolgáló ingatlan és ingó vagyon – ideértve a tan- és egyéb eszközöket, felszereléseket – az átvevő szakképzési centrum ingyenes vagyonkezelésébe kerül a közfeladat átvételének időpontjától a közfeladat szakképzési centrum részéről történő ellátásának az adott ingatlanban történő megszűnésének időpontjáig.

5. Az Sztv. 92/B. § (5) bekezdése alapján az ingatlan-vagyonkezelés részletes szabályairól, továbbá a térségi integrált szakképző központ feladatellátását biztosító ingóvagyon átadás-átvételéről 2015. január 1-jei állapot szerint a szakképzési centrum és az ingatlan, illetve ingó vagyon tulajdonosa legkésőbb 2015. október 31-ig megállapodást kell, hogy kössön.

A szerződés tárgyát képező vagyonelemek vagyonkezelői joga gyakorlásának szabályait a Felek az alábbiak szerint állapítják meg:

A szerződés tárgya

6. Az Önkormányzat vagyonkezelésbe adja, a Centrum vagyonkezelésbe veszi 
a. a Martfű belterület 814 helyrajzi
 számú, természetben az 5435 Martfű, Gesztenye sor 15. alatti, Martfű Város Önkormányzatának 1/1 arányú kizárólagos tulajdonában lévő, 1 ha 9407 m2 területű ingatlant és a rajta álló 4.597 m2 alapterületű felépítményt (- a konyha területe – 104 m2 - nélkül) 4493/4597 hányadban;
b. a 2. számú
 melléklet szerinti ingóságokat a 2015. június 30. fordulónappal készített leltár szerint, valamint a kollégiumi működési területen lévő ingóságokat a 2016. december 31. fordulónappal készített leltár szerint.
7. A Centrum a 6. a. pontban meghatározott  ingatlanra vonatkozó vagyonkezelői jogát vagyonkezelés jogcímen az Sztv. 92/B. § (4) bekezdésére figyelemmel az ingatlan-nyilvántartásba bejegyezteti. Az Önkormányzat jelen szerződés aláírásával feltétlen és visszavonhatatlan hozzájárulását adja ahhoz, hogy a 6. a. pontban megjelölt ingatlanra a Centrum vagyonkezelői joga 4493/4597 hányadban bejegyzésre kerüljön. Az Önkormányzat jelen megállapodás aláírásával meghatalmazza a Centrumot, hogy az ingatlan-nyilvántartási bejegyzéssel, illetve törléssel kapcsolatos eljárásban teljes jogkörrel képviselje az illetékes Földhivatal előtt.

Felek jogai és kötelezettségei

8. A Centrum vagyonkezelésében levő ingatlant a pedagógiai programban, az intézmény(ek) szervezeti és működési szabályzatában, házirendjében meghatározott feladatok ellátásának zavarása nélkül, az ott meghatározott tanítási időn kívül, az Önkormányzat – a Centrummal legalább 15 nappal korábban történt megállapodást követően – önkormányzati, egyéb helyi közösségi, kulturális rendezvények lebonyolítása céljából térítésmentesen használhatja, a használat arányos felmerülő költségek megtérítése mellett.
9. A Centrum biztosítja, hogy az Önkormányzat az önkormányzati, helyi közösségi, kulturális célú hirdetményeit az ingatlanban a közösen meghatározott helyen és módon, a Centrum által meghatározott időtartamban kifüggesztheti. 

10. A Centrumot a vagyonkezelésében levő vagyonnal kapcsolatban megilletik a tulajdonos jogai, és terhelik a tulajdonos kötelezettségei – ideértve a számvitelről szóló törvény szerinti könyvvezetési és beszámoló-készítési kötelezettséget is – azzal, hogy

a) a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,

b) a vagyont biztosítékul nem adhatja,

c) a vagyonon osztott tulajdont nem létesíthet,

d) a vagyonkezelői jogot harmadik személyre nem ruházhatja át és nem terhelheti meg, valamint

e) polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz történő hozzájárulást.

11. A Centrum a vagyonkezelésében levő és a közös használatra szolgáló vagyont, a központi berendezésekkel és felszerelésekkel együtt rendeltetésszerűen, a vagyonkezelési szerződésnek, a rendes gazdálkodás szabályainak megfelelően, a vagyonra vonatkozó biztonsági előírások betartásával, a közvagyont használó személytől elvárható gondossággal mások jogainak és törvényes érdekeinek sérelme nélkül jogosult birtokolni, használni, szedni hasznait. 

12. Amennyiben a Centrum a vagyonkezelésében levő vagyon hasznosítását másnak átengedi, a használó magatartásáért, mint sajátjáért felel.

13. A Centrum viseli a vagyonkezelésében levő vagyonnal összefüggő a jogszabályok alapján a Centrumot terhelő költségeket, közterheket, díjakat, gondoskodik a vagyonvédelemről.
14. A Centrum felelős az ingatlannal kapcsolatban, a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.

15. A Centrum köteles teljesíteni a vagyonkezelésében levő vagyonnal kapcsolatban, a jogszabályban, illetve a vagyonkezelési szerződésben előírt nyilvántartási, adatszolgáltatási, és elszámolási kötelezettséget.

16. A vagyonkezelésbe adott vagyont, annak értékét és változásait a Centrum nyilvántartja. Az érték nyilvántartásától el lehet tekinteni, ha az adott vagyontárgy értéke természeténél, jellegénél fogva nem állapítható meg. A nyilvántartásnak tartalmaznia kell a vagyon elsődleges rendeltetése szerinti közfeladat megjelölését is. A nyilvántartási adatok - a minősített adat védelméről szóló törvény szerinti minősített adat kivételével - nyilvánosak.

17. A Centrum a kezelésében lévő vagyont érintő lényeges változásokat, a változás bekövetkezésétől számított 5 napon belül köteles jelenteni az Önkormányzatnak. 

18. A Centrum köteles az Önkormányzatot haladéktalanul értesíteni az ingatlan egészét fenyegető veszélyről, a beállott kárról, és a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza. 

19. A Centrum köteles tűrni, hogy az Önkormányzat a veszély elhárítására, a kár következményeinek megszüntetésére a szükséges intézkedéseket megtegye. 

20. Az értesítés elmaradása vagy késedelme miatt bekövetkezett kárt, illetve költségnövekedést a Centrum köteles viselni.

21. A Centrum felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése a Centrum kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az intézmény tanulói vagy az érdekkörében eljáró személy magatartására vezethető vissza. Nem terheli a kártérítési kötelezettség, ha bizonyítja, hogy úgy járt el, ahogy adott helyzetben a közvagyon használójától elvárható, magatartása nem volt felróható.

22. Az Önkormányzat a Centrumtól követelheti a vagyonkezelésbe adott vagyonrendeltetés-, illetve szerződésellenes használatának megszüntetését. Ha a Centrum a rendeltetés-, illetve szerződésellenes használatot – az Önkormányzat felhívása ellenére – tovább folytatja, az Önkormányzat kártérítést követelhet.

23. A Centrum gondoskodik a vagyonkezelésében levő vagyon értékének, állagának megóvásáról, karbantartásáról, a szükséges felújítások, pótlások, cserék kivitelezési munkálatainak elvégzéséről, elvégeztetéséről így az ingatlanban levő központi berendezések, az ezekhez csatlakozó vezetékrendszerek munkaképes állapotának biztosításáról, az átvételkori állapotnak megfelelő szinten tartásáról, melyről évente beszámolót készít az önkormányzatnak.

24. A Centrum a saját költségén az Önkormányzat előzetes írásbeli engedélye alapján jogosult

a) a vagyonkezelésében levő ingatlant átalakítani, illetőleg a falak, a mennyezet, vagy a padlózat megbontásával járó műveletet, 

b) az elszámolt értékcsökkentést meghaladó, annak értékét növelő beruházást, 

felújítást végezni.

25. A beruházás, felújítás értékét a Centrumnak bizonylatokkal kell igazolnia és azokról évente írásban be kell számolnia az Önkormányzatnak. 

26. A Centrum az ingatlanban riasztórendszert, telefonos és számítógépes hálózatot építhet ki emeletek összekötésével együtt. Erről előzetesen köteles az Önkormányzatot írásban tájékoztatni.

27. A Centrum jogosult az ingatlant saját berendezéseivel ellátni, köteles azonban az eredeti állapotot saját költségén helyreállítani a szerződés megszűnésekor.

28. Az Önkormányzat az ingatlanban lévő, a Centrum tulajdonát képező vagyontárgyakért felelősséget nem vállal. 

29. A Centrum az Önkormányzat által a vagyonkezelésébe adott, a köznevelési feladat ellátáshoz véglegesen feleslegessé vált vagyont – beleértve a rendeltetésszerű használat mellett elhasználódott vagy elavult eszközöket is – az alábbiak szerint selejtezheti.

Az elhasználódott ingóvagyon selejtezését a Centrum végzi, az általa összeállított javaslat alapján, az Önkormányzat hozzájárulását követően. A selejtezésre javasolt vagyontárgyak elkülönítéséről, a szükséges szakértői vélemények beszerzéséről, a leselejtezett vagyontárgy elszállításáról, ártalmatlanításáról, egyéb feladatok ellátásáról a Centrum köteles gondoskodni az Önkormányzat tulajdonosi ellenőrzése mellett. Centrum vállalja, hogy a leltározási ütemtervről, ill. a selejtezés előkészítéséről az Önkormányzatot legalább 15 nappal korábban értesíti annak érdekében, hogy az Önkormányzat - döntése esetén - részt tudjon venni a leltározási feladatokban. A selejtezéssel kapcsolatban felmerült költségek Centrumot terhelik.
30. Tulajdonosi ellenőrzés

Az Önkormányzat, mint tulajdonos évente legalább egy alkalommal, a nevelő-oktató munka, illetve a Centrum működésének zavarása nélkül, előzetes értesítés alapján ellenőrzi a vagyonkezelésbe adott önkormányzati vagyonnal való gazdálkodást, a vagyon rendeltetésszerű használatát. 

Az ellenőrzés során az Önkormányzat képviselője jogosult
a) a Centrum kezelésében álló ingatlan területére, illetve a Centrum által használt irodai és egyéb célú helyiségeibe belépni és ott tartózkodni a Centrum képviselőjének jelenlétében,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával – betekinteni,

c) a Centrum arra felhatalmazott alkalmazottjától írásban vagy szóban felvilágosítást, információt kérni,

d) az átadott ingó vagyontárgyak meglétét és állagát ellenőrizni.

Az Önkormányzat az ellenőrzés megállapításairól értesíti a Centrumot, továbbá, amennyiben megállapításai annak hatáskörét érintik, az Állami Számvevőszéket is.

Működési költségek viselésének szabályai

31. A Centrum a köteles viselni a vagyonkezelésében levő ingatlanvagyon használatával kapcsolatos valamennyi közüzemi díjat és az üzemeltetési költséget.

32. Centrum kijelenti, hogy az Előzmények részben rögzített 2015. július 1-jei jogutódlást követően a Centrum a közüzemi díjakat és az üzemeltetési költségeket megfizette, a kollégium és az ebédlő vonatkozásában a jelen szerződés aláírásáig eltelt időre eső működtetési költségeket az Önkormányzattal szemben nem érvényesíti.

33. Felek megállapodnak abban, hogy jelen szerződés aláírását követően az ebédlő közüzemi díjait a Centrum a szerződés megszűnéséig az Önkormányzattal szemben nem érvényesíti, tekintettel arra, hogy az Önkormányzat 2012 évben 6.796.000.- Ft önerő biztosításával 32,43 KW névleges teljesítményű napelemes rendszert telepített az ingatlanra, 2014. szeptemberében pedig épületenergetikai felújítást valósított meg az ingatlanon (teljes hőszigetelés és nyílászáró-csere, fűtéskorszerűsítés keretében a régi kazánok kondenzációs kazánokra cserélése), melyhez 23 750 040 Ft saját erőt biztosított.

Az energetikai tanúsítás szerint a megvalósult állapotban az épület A+ energetikai besorolásba került, így több mint 50%-os hő-energia megtakarítás érhető el, a napelemes rendszerrel pedig a villamos energia felhasználás hozzávetőlegesen évi 35.500 kWh-val csökkent.
A szerződés megszűnése
34. Jelen megállapodás a valamennyi Fél általi aláírás napján lép hatályba, azzal, hogy az a Felek között 2015. július 1. napja (a kollégium vonatkozásában 2017. január 1.) óta fennálló jogi helyzet rendezésére is irányul.  Tekintettel arra, hogy a Centrum a Sztv. 92/B. § (4) bekezdése alapján 2015. július 1. napjától az 6. pontban körülírt vagyon törvényben kijelölt vagyonkezelője, Felek a jelen megállapodásban foglalt rendelkezéseket 2015. július 1. napjától a jelen szerződés hatályba lépéséig keletkezett jogaikra és kötelezettségeikre és az azzal kapcsolatos egymással szembeni követeléseikre is alkalmazni rendelik. A szerződés megszűnik, ha az állami köznevelési feladat ellátása a körülírt ingatlanban megszűnik.
35. Centrum a vagyonkezelői joga megszűnése esetén, a megszűnése napjától számított 20 napon belül köteles az ingatlant kiüríteni és azt rendeltetésszerű használatra alkalmas állapotban az Önkormányzat részére visszaadni.
36. Amennyiben a Centrum az ingatlant az előírt határidőig nem hagyja el, az Önkormányzat jogosult a helyiségeket birtokba venni, a Centrumnak a helyiségekben található ingóságairól két tanúval hitelesített leltárt készíteni, és a Centrumot az ingóságok 8 napon belüli elszállítására írásban felszólítani.
37. Amennyiben a Centrum az írásbeli felszólítását követő 8 napon belül nem szállítja el ingóságait, az Önkormányzat jogosult a Centrumnak az ingatlanban lévő vagyontárgyait a Centrum költségén elszállíttatni, és megfelelő helyen történő raktározásáról a Centrum költségén gondoskodni.
38. A szerződés megszűnése esetén a Centrum cserehelyiségre igényt nem tarthat.
39. A szerződés megszűnése esetén a vagyonkezelői jognak az ingatlan-nyilvántartásból való törléséről a Centrum köteles gondoskodni.
Egyéb rendelkezések

40. A szerződést a Felek egyetértésük esetén írásban jogosultak módosítani vagy kiegészíteni. 

41. Kapcsolattartók kijelölése: Felek a működtetési feladatok, illetve a használat Önkormányzat által történő ellenőrzése során kapcsolattartóként az alábbi személyeket jelölik meg:

Önkormányzat:
Szász Éva jegyző, 56/450-222, 20/549-1950, eszasz@ph.martfu.hu
Centrum:
Ignác István Csabáné gazdasági főigazgató-helyettes, 30/925-4649; ignac.istvanne@szoszolg.hu
Felek rögzítik, hogy jelen szerződés teljesítésével kapcsolatos nyilatkozataik a fenti kapcsolattartók útján tekinthetők közöltnek. A kapcsolattartó személyében, adataiban történt változásról Felek öt napon belül kötelesek egymást tájékoztatni. A kapcsolattartó személyében, adataiban bekövetkezett változás nem minősül jelen szerződés módosításának.

42. Szerződő Felek kijelentik, hogy valamennyien Magyarországon törzskönyvi nyilvántartásba vett költségvetési szervek, jogképesek és a szerződés megkötéséhez szükséges valamennyi jogszabályi feltételnek megfelelnek.

43. Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket tárgyalások útján rendezik. Esetleges jogvitájukra a pertárgy értékétől függően a Szolnoki Járásbíróság, illetőleg a Szolnoki Törvényszék kizárólagos illetékességét kötik ki.

44. A szerződésre egyebekben a Polgári Törvénykönyvről szóló 2013. évi V. törvény, az Nkt., a nemzeti vagyonról szóló 2011. évi CXCVI. törvény előírásai az irányadók.
45. A jelen okirat aláírásával Szerződő Felek megbízzák Dr. Szalay Ferenc ügyvédet (Dr. Szalay Ferenc Ügyvédi Iroda, 1061 Budapest, Andrássy út 20. 2/5., KASZ: 36069143) a jelen okirat szerkesztésével és ellenjegyzésével, melyre vonatkozólag jelen szerződésben foglaltakat tekintik tényvázlatnak, továbbá meghatalmazzák, hogy a jelen jogügylet során őket az illetékes földhivatal előtt, 

illetve más hatóságok, bíróságok előtti eljárásban  teljes jogkörrel képviselje, és helyettük eljárjon. A meghatalmazás kiterjed arra, hogy az okiratszerkesztő ügyvéd a B400 NAV adatlapot a jelen szerződésben foglalt adatokkal kitöltse és aláírja.
46. Jelen Szerződés elválaszthatatlan részét képezik az alábbi mellékletek:
47. 1. számú melléklet: 6. a. pont szerinti ingatlan tulajdoni lapja és alaprajza
1. 2. számú melléklet: 6. b. pont szerinti ingóságok analitikája
Jelen szerződés 9 számozott oldalból áll és 10 eredeti példányban készült, amelyből 4 példány a Centrumot, 2 példány az Ellenjegyzőt és 4 példány az Önkormányzatot illeti meg.
Felek Jelen Szerződést elolvasták és közös értelmezés után, mint akaratukkal mindenben megegyezőt jóváhagyólag aláírják és egyidejűleg minden oldalát kézjegyükkel látták el.
A Rendelet 8. § (1) bekezdése alapján ellenjegyzem:

